CELEX: 32009D0562
Language: el
Date: 2009-07-13 00:00:00
Title: 2009/562/ΕΚ: Απόφαση του Συμβουλίου, της 13ης Ιουλίου 2009 , σχετικά με τη μη καταχώριση της ουσίας metam στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν αυτή την ουσία (Κείμενο που παρουσιάζει ενδιαφέρον για τον ΕΟΧ )

28.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 196/22
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 13ης Ιουλίου 2009
   σχετικά με τη μη καταχώριση της ουσίας metam στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν αυτή την ουσία
   (Κείμενο που παρουσιάζει ενδιαφέρον για τον ΕΟΧ)
   (2009/562/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 8 παράγραφος 2 τέταρτο εδάφιο,
   Εκτιμώντας τα ακόλουθα:
   
               (1)
            
            
               Στο άρθρο 8 παράγραφος 2 της οδηγίας 91/414/ΕΟΚ προβλέπεται ότι ένα κράτος μέλος μπορεί, επί περίοδο δώδεκα ετών από την ημερομηνία κοινοποίησης της εν λόγω οδηγίας, να εγκρίνει τη διάθεση στην αγορά φυτοπροστατευτικών προϊόντων τα οποία περιέχουν δραστικές ουσίες που δεν αναφέρονται στο παράρτημα Ι της οδηγίας αυτής και τα οποία διατίθενται ήδη στην αγορά δύο έτη μετά την ημερομηνία κοινοποίησης, ενώ παράλληλα οι εν λόγω ουσίες εξετάζονται σταδιακά στο πλαίσιο σχετικού προγράμματος εργασίας.
            
         
               (2)
            
            
               Οι κανονισμοί (ΕΚ) αριθ. 451/2000 (2) και (ΕΚ) αριθ. 1490/2002 (3) της Επιτροπής καθορίζουν λεπτομερείς κανόνες για την εφαρμογή του τρίτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ και θεσπίζουν κατάλογο δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα Ι της οδηγίας 91/414/ΕΟΚ. Ο εν λόγω κατάλογος περιλαμβάνει την ουσία metam.
            
         
               (3)
            
            
               Για την ουσία metam, οι επιπτώσεις στην υγεία του ανθρώπου και στο περιβάλλον αξιολογήθηκαν σύμφωνα με τις διατάξεις των κανονισμών (ΕΚ) αριθ. 451/2000 και (ΕΚ) αριθ. 1490/2002 για έναν αριθμό χρήσεων οι οποίες προτάθηκαν από τον κοινοποιούντα. Επιπλέον, οι εν λόγω κανονισμοί ορίζουν τα κράτη μέλη-εισηγητές που πρέπει να υποβάλουν τις σχετικές εκθέσεις αξιολόγησης και συστάσεις στην Ευρωπαϊκή Αρχή για την Ασφάλεια των Τροφίμων (ΕΑΑΤ), σύμφωνα με το άρθρο 10 παράγραφος 1 του κανονισμού (ΕΚ) αριθ. 1490/2002. Για την ουσία metam, κράτος μέλος-εισηγητής ορίστηκε το Βέλγιο και όλες οι σχετικές πληροφορίες υποβλήθηκαν στις 10 Σεπτεμβρίου 2007.
            
         
               (4)
            
            
               Η έκθεση αξιολόγησης εξετάστηκε από τα κράτη μέλη και την ΕΑΑΤ, στο πλαίσιο της αρμόδιας για θέματα αξιολόγησης ομάδας εργασίας της, και υποβλήθηκε στην Επιτροπή στις 26 Νοεμβρίου 2008 υπό μορφή συμπερασμάτων της ΕΑΑΤ με θέμα την εξέταση από ομοτίμους της αξιολόγησης κινδύνου από φυτοπροστατευτικά προϊόντα όσον αφορά τη δραστική ουσία metam. Η έκθεση επανεξετάστηκε από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκε στις 26 Φεβρουαρίου 2009 υπό μορφή έκθεσης ανασκόπησης της Επιτροπής για την ουσία metam.
            
         
               (5)
            
            
               Κατά την αξιολόγηση της δραστικής αυτής ουσίας εντοπίστηκαν διάφοροι λόγοι ανησυχίας που δεν επέτρεψαν να αποδειχθεί ότι η έκθεση των καταναλωτών στην εν λόγω ουσία είναι αποδεκτή. Συγκεκριμένα, το γεγονός ότι δεν υπάρχουν ολοκληρωμένες μελέτες για τα υπολείμματα ούτε επαρκή στοιχεία για την πρόσμειξη N,N’-διμεθυλδιουρία (DMTU) που είναι σημαντική από τοξικολογική άποψη. Επιπλέον, λόγω του υψηλού ποσοστού εφαρμογής της εν λόγω ουσίας, απελευθερώνεται στο περιβάλλον μεγάλη ποσότητα από την πρόσμειξη DMTU και η έλλειψη στοιχείων όσον αφορά την περιβαλλοντική συμπεριφορά της αποτελεί πηγή ανησυχίας. Επομένως, με βάση τις διαθέσιμες εντός της προθεσμίας πληροφορίες, δεν ήταν δυνατόν να εξαχθεί το συμπέρασμα ότι η ουσία metam πληροί τα κριτήρια για την καταχώρισή της στο παράρτημα Ι της οδηγίας 91/414/ΕΟΚ.
            
         
               (6)
            
            
               Η Επιτροπή κάλεσε τον κοινοποιούντα να υποβάλει τις παρατηρήσεις του σχετικά με τα αποτελέσματα της εξέτασης από ομοτίμους και σχετικά με την πρόθεσή του να στηρίξει την ουσία ή να παύσει να τη στηρίζει. Ο κοινοποιών υπέβαλε τις παρατηρήσεις του, οι οποίες εξετάστηκαν προσεκτικά. Εντούτοις, παρά τα επιχειρήματα που προέβαλε ο κοινοποιών, δεν κατέστη δυνατόν να αρθούν οι προαναφερθέντες λόγοι ανησυχίας, και οι διενεργηθείσες αξιολογήσεις με βάση τα στοιχεία που υποβλήθηκαν και αξιολογήθηκαν κατά τις συνεδριάσεις εμπειρογνωμόνων της ΕΑΑΤ δεν απέδειξαν ότι είναι δυνατόν, υπό τις προτεινόμενες συνθήκες χρήσης, τα φυτοπροστατευτικά προϊόντα που περιέχουν την ουσία metam να πληρούν γενικά τις απαιτήσεις που καθορίζονται στο άρθρο 5 παράγραφος 1 στοιχεία α) και β) της οδηγίας 91/414/ΕΟΚ.
            
         
               (7)
            
            
               Συνεπώς, η ουσία metam δεν θα πρέπει να καταχωριστεί στο παράρτημα I της οδηγίας 91/414/ΕΟΚ.
            
         
               (8)
            
            
               Χρειάζονται μέτρα για να εξασφαλιστεί ότι οι υπάρχουσες εγκρίσεις για τα φυτοπροστατευτικά προϊόντα που περιέχουν metam θα ανακληθούν εντός καθορισμένης προθεσμίας και δεν θα ανανεωθούν, ούτε θα χορηγηθούν νέες εγκρίσεις για τέτοιου είδους προϊόντα.
            
         
               (9)
            
            
               Βάσει των πληροφοριών που περιήλθαν εις γνώση του Συμβουλίου φαίνεται ότι, ελλείψει αποτελεσματικών εναλλακτικών λύσεων για ορισμένες περιορισμένες χρήσεις σε κάποια κράτη μέλη, υφίσταται ανάγκη για περαιτέρω χρήση της δραστικής ουσίας προκειμένου να καταστεί δυνατή η ανάπτυξη εναλλακτικών λύσεων. Στις παρούσες συνθήκες είναι, επομένως, σκόπιμο να προβλεφθεί —υπό αυστηρούς όρους ώστε να ελαχιστοποιηθεί ο κίνδυνος— μεγαλύτερη περίοδος όσον αφορά την ανάκληση των υφιστάμενων εγκρίσεων για τις περιορισμένες χρήσεις που θεωρούνται απαραίτητες και για τις οποίες δεν φαίνεται να υπάρχουν επί του παρόντος ικανές εναλλακτικές λύσεις για τον έλεγχο των επιβλαβών οργανισμών.
            
         
               (10)
            
            
               Τυχόν περίοδος χάριτος που παρέχεται από ένα κράτος μέλος για την τελική διάθεση, την αποθήκευση, τη διάθεση στην αγορά και τη χρησιμοποίηση των υφιστάμενων αποθεμάτων φυτοπροστατευτικών προϊόντων που περιέχουν metam θα πρέπει να περιοριστεί σε 12 μήνες, ώστε να επιτραπεί η χρησιμοποίηση των υφιστάμενων αποθεμάτων για μία ακόμη καλλιεργητική περίοδο, πράγμα που εξασφαλίζει ότι τα φυτοπροστατευτικά προϊόντα που περιέχουν metam θα παραμείνουν διαθέσιμα στους γεωργούς επί 18 μήνες από την έκδοση της παρούσας απόφασης.
            
         
               (11)
            
            
               Η παρούσα απόφαση δεν προδικάζει την υποβολή αίτησης για την ουσία metam σύμφωνα με το άρθρο 6 παράγραφος 2 της οδηγίας 91/414/ΕΟΚ, οι λεπτομερείς κανόνες εφαρμογής της οποίας θεσπίζονται με τον κανονισμό (ΕΚ) αριθ. 33/2008 της Επιτροπής, της 17ης Ιανουαρίου 2008, για τη θέσπιση λεπτομερών κανόνων εφαρμογής της οδηγίας 91/414/ΕΟΚ του Συμβουλίου όσον αφορά την καθιέρωση συνήθους και ταχείας διαδικασίας εκτίμησης των δραστικών ουσιών που συμπεριλαμβάνονταν στο πρόγραμμα εργασίας το οποίο αναφέρεται στο άρθρο 8 παράγραφος 2 της εν λόγω οδηγίας, αλλά δεν έχουν περιληφθεί στο παράρτημα I (4), με σκοπό την πιθανή καταχώρισή του metam στο παράρτημα Ι.
            
         
               (12)
            
            
               Ελλείψει ευνοϊκής γνώμης της Μόνιμης Επιτροπής για την Τροφική Αλυσίδα και την Υγεία των Ζώων, η Επιτροπή δεν μπόρεσε να θεσπίσει τις προτεινόμενες διατάξεις σύμφωνα με τη διαδικασία του άρθρου 19 της οδηγίας 91/414/ΕΟΚ του Συμβουλίου,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η ουσία metam δεν καταχωρίζεται ως δραστική ουσία στο παράρτημα I της οδηγίας 91/414/ΕΟΚ.
   Άρθρο 2
   Τα κράτη μέλη εξασφαλίζουν ότι:
   
               1)
            
            
               οι εγκρίσεις φυτοπροστατευτικών προϊόντων που περιέχουν metam ανακαλούνται έως την 13η Ιανουαρίου 2010·
            
         
               2)
            
            
               από την ημερομηνία δημοσίευσης της παρούσας απόφασης δεν χορηγούνται ούτε ανανεώνονται εγκρίσεις για φυτοπροστατευτικά προϊόντα που περιέχουν metam.
            
         Άρθρο 3
   1.   Κατά παρέκκλιση του άρθρου 2, ένα κράτος μέλος που αναφέρεται στη στήλη Α του παραρτήματος Ι μπορεί να διατηρήσει σε ισχύ εγκρίσεις για φυτοπροστατευτικά προϊόντα τα οποία περιέχουν την ουσία metam σε σχέση με τις χρήσεις που απαριθμούνται στη στήλη Β του παραρτήματος Ι, μέχρι τις 31 Δεκεμβρίου 2014, εφόσον συμμορφώνεται με τις ακόλουθες προϋποθέσεις:
   
               α)
            
            
               διασφαλίζει ότι δεν προκαλούν βλαβερή επίδραση στην υγεία των ανθρώπων και των ζώων ή μη αποδεκτή επίδραση στο περιβάλλον·
            
         
               β)
            
            
               διασφαλίζει ότι τα εν λόγω φυτοπροστατευτικά προϊόντα που παραμένουν στην αγορά θα επισημανθούν εκ νέου σύμφωνα με τους όρους περιορισμένης χρήσης·
            
         
               γ)
            
            
               επιβάλει όλα τα κατάλληλα μέτρα για τον περιορισμό ενδεχόμενων κινδύνων ώστε να διασφαλίσει την προστασία της υγείας των ανθρώπων και των ζώων και του περιβάλλοντος·
            
         
               δ)
            
            
               εξασφαλίζει τη διενέργεια σοβαρής αναζήτησης εναλλακτικών προϊόντων ή μεθόδων για τις χρήσεις αυτές, ιδίως μέσω της εφαρμογής σχεδίων δράσης.
            
         2.   Το κράτος μέλος που κάνει χρήση της παρέκκλισης που προβλέπεται στην παράγραφο 1, ενημερώνει την Επιτροπή στις 31 Δεκεμβρίου κάθε έτους το αργότερο, όσον αφορά τα μέτρα που ελήφθησαν δυνάμει της παραγράφου 1, και, συγκεκριμένα, δυνάμει των σημείων α) έως δ) και παρέχει ετήσιες εκτιμήσεις των ποσοτήτων της ουσίας metam που χρησιμοποιούνται για απαραίτητες χρήσεις, κατά τα οριζόμενα στο παρόν άρθρο.
   Άρθρο 4
   Τυχόν περίοδος χάριτος την οποία παραχωρούν τα κράτη μέλη σύμφωνα με τις διατάξεις του άρθρου 4 παράγραφος 6 της οδηγίας 91/414/ΕΟΚ είναι όσο το δυνατόν βραχύτερη.
   Για τις εγκρίσεις που ανακαλούνται σύμφωνα με το άρθρο 2, η περίοδος αυτή λήγει το αργότερο στις 13 Ιανουαρίου 2011.
   Για τις εγκρίσεις που ανακαλούνται σύμφωνα με το άρθρο 3, η περίοδος αυτή λήγει στις 31 Δεκεμβρίου 2014 το αργότερο.
   Άρθρο 5
   Η παρούσα απόφαση απευθύνεται στα κράτη μέλη.
   
      Βρυξέλλες, 13 Ιουλίου 2009.
      
         
            Για το Συμβούλιο
         
         
            Ο Πρόεδρος
         
         E. ERLANDSSON
         
      
   
   
      (1)  ΕΕ L 230 της 19.8.1991, σ. 1.
   
      (2)  ΕΕ L 55 της 29.2.2000, σ. 25.
   
      (3)  ΕΕ L 224 της 21.8.2002, σ. 23.
   
      (4)  ΕΕ L 15 της 18.1.2008, σ. 5.
   
      ΠΑΡΑΡΤΗΜΑ
      
         Κατάλογος των εγκρίσεων που αναφέρονται στο άρθρο 3 παράγραφος 2
      
      
                  Στήλη A
               
               
                  Στήλη B
               
            
                  Κράτος μέλος
               
               
                  Χρήσεις
                  Απολύμανση του εδάφους και έλεγχος ζιζανίων πριν από τη φύτευση/σπορά, μόνο από επαγγελματίες χρήστες με κατάλληλο εξοπλισμό προστασίας υπό συγκεκριμένες εγκεκριμένες προϋποθέσεις όπως ορίζονται στο άρθρο 3 και υπό τους ακόλουθους περιορισμούς για κάθε κράτος μέλος:
               
            
                  Βέλγιο
               
               
                  Χώμα για μεταφύτευση σε γλάστρα (όλες οι καλλιέργειες).
                  Πατάτες (πατάτες για σπορά, κατανάλωση και παραγωγή αμύλου), ζαχαρότευτλα και κτηνοτροφικά τεύτλα, κρεμμύδια, λαχανικά, καλλιέργειες φρούτων, φυλλώδη αρωματικά, οπωροφόρα (ανανέωση φυτειών), διακοσμητικά φυτά.
               
            
                  Βουλγαρία
               
               
                  Χρήση θερμοκηπίου (ντομάτες, αγγούρια, μαρούλια, καρότα, πιπεριές, μελιτζάνες και καπνά).
               
            
                  Κύπρος
               
               
                  Φυτώρια, λαχανικά, πατάτες, διακοσμητικά φυτά, καρποί φυλλοβόλων, εσπεριδοειδή, και σταφύλια.
               
            
                  Γαλλία
               
               
                  Καλλιέργειες λαχανικών και φρούτων και κυρίως λυκοτρίβολο, καρότα, ντομάτες, φράουλες, σπαράγγια, διακοσμητικά φυτά, δένδρα και δενδρύλλια.
               
            
                  Ελλάδα
               
               
                  Χώμα για μεταφύτευση σε γλάστρα και λιπασματοποίηση (όλες οι καλλιέργειες), εσωτερική και εξωτερική χρήση για επεξεργασία χώματος (για τα λαχανικά και τα διακοσμητικά φυτά), φυτείες καπνών.
               
            
                  Ουγγαρία
               
               
                  Χρήση σε ακάλυπτο έδαφος: πατάτες, καρότα, ραπανοσέλινα, πετροσέλινα, διακοσμητικά φυτά, σαρκώδεις καρποί, μήλα, αχλάδια, καπνά, οινοποιήσιμα σταφύλια, πυρηνόκαρπα, φυτώρια φρούτων και αμπέλων.
                  Χρήση θερμοκηπίου: πράσινες πιπεριές, ντομάτες, αγγούρια, καρότα, ραπανοσέλινα, πετροσέλινα, καπνά, σαρκώδεις καρποί, διακοσμητικά φυτά.
               
            
                  Ιταλία
               
               
                  Ρύζι, μαρούλια και συναφή, ντομάτες, πιπεριές και μελιτζάνες, κολοκυθοειδή, καρότα, βολβώδη κηπευτικά, λαχανικά με μίσχο, λαχανικά με μίσχο, πατάτες, καπνά, αναφύτευση φυτειών αμπέλων και οπωροφόρων, άνθη.
               
            
                  Ιρλανδία
               
               
                  Χρήση θερμοκηπίου: ντομάτες, γαρύφαλα, αγγούρια, διακοσμητικά φυτά, χρυσάνθεμα και μαρούλια.
                  Χρήση σε ακάλυπτο έδαφος: πατάτες, βολβοί, φυτώρια, καρποί βάτων, τύρφη, φράουλες και δασικές φυτείες.
               
            
                  Μάλτα
               
               
                  Ντομάτες, μελιτζάνες, πιπεριές, πεπόνια, καρπούζια, κολοκύθες, αγγούρια και φράουλες.
               
            
                  Κάτω Χώρες
               
               
                  Πατάτες (πατάτες για σπορά, κατανάλωση και παραγωγή αμύλου), ζαχαρότευτλα και κτηνοτροφικά τεύτλα, κρεμμύδια, λαχανικά, φράουλες, οπωροφόρα (ανανέωση φυτειών), διακοσμητικά φυτά (περιλαμβανομένης της καλλιέργειας βολβών), κίτρινη κύπερη σε όλες τις καλλιέργειες.
               
            
                  Πολωνία
               
               
                  Χρήση σε ακάλυπτο έδαφος: φράουλες, λάχανα, καρότα, μαρούλια, κρεμμύδια, σκόρδα.
                  Θερμοκήπια: ντομάτες, αγγούρια, πιπεριές, μελιτζάνες.
               
            
                  Πορτογαλία
               
               
                  Πατάτες, κρεμμύδια, καρότα, πεπόνια, φράουλες, αγγούρια, πιπεριές, ντομάτες, εσπεριδοειδή, διακοσμητικά φυτά, απολύμανση εδάφους θερμοκηπίων με καπνισμό, απολύμανση εδάφους φυτωρίων με καπνισμό.
               
            
                  Ρουμανία
               
               
                  Λαχανικά και διακοσμητικά φυτά.
               
            
                  Ισπανία
               
               
                  Φυτώρια, σπορεία, λαχανικά, καπνά, άνθη, φράουλες, πατάτες για παραγωγή σπόρου, αμπέλια
               
            
                  Ηνωμένο Βασίλειο
               
               
                  Έδαφος θερμοκηπίων, έδαφος φυτωρίων, ακάλυπτο έδαφος και χώμα για μεταφύτευση σε γλάστρα πριν από τη φύτευση καλλιεργειών φρούτων και λαχανικών, πατάτες, φυλλώδη αρωματικά, άνθη, βολβοί, διακοσμητικά φυτά, πολυετή φυτά.